คลังชงครม.ลดภาษีแวต7%กระตุ้นเศรษฐกิจ
คลังชงครม.ไฟเขียวลดภาษีแวต7% อีก 1-2 ปี เพื่อกระตุ้นเศรษฐกิจ
2 ก.ย. 2562

คลังชงครม.ไฟเขียวลดภาษีแวต7% อีก 1-2 ปี เพื่อกระตุ้นเศรษฐกิจ
นายอุตตม สาวนายน รมว.คลัง เปิดเผยว่า ภายในเดือน ก.ย. นี้ กระทรวงการคลังจะเสนอให้คณะรัฐมนตรี (ครม.) พิจารณาขยายเวลาการลดอัตราภาษีมูลค่าเพิ่ม (แวต) จาก 10% เป็น 7% ที่จะสิ้นสุดในวันที่ 30 ก.ย. นี้ออกไปอีก เนื่องจากเป็นอัตราที่สอดคล้องกับสภาพเศรษฐกิจปัจจุบัน แต่จะให้ ครม. ขยายภาษีออกไปอีก 1 ปี หรือ 2 ปี
“สภาวะเศรษฐกิจขณะนี้คงจะมีการเสนอให้ต่อภาษีมูลค่าเพิ่ม 7%ต่อไป เพราะมีผลต่อการส่งสัญญาณทางเศรษฐกิจในอนาคตให้ขยายตัวไม่เกิดการชะลอเพิ่ม” นายอุตตม กล่าว
สำหรับการพิจารณาปรับโครงสร้างภาษีทั้งระบบ ได้มีการแต่งตั้งให้นายประสงค์ พูนธเนศ ปลัดกระทรวงการคลังเป็นประธานคณะทำงานศึกษาแล้ว เพื่อดูว่าในการปรับขึ้นลงของภาษีภาพรวมทั้งหมด ไม่ว่าจะเป็นภาษีกรมสรรพากร ศุลกากร และสรรพสามิตจะเป็นอย่างไร รวมถึงให้นำนโยบายหาเสียงทั้งการปรับลดภาษีเงินได้บุคคลธรรมดาเหลือ 10% การยกเว้นภาษีแม่ค้าออนไลน์ 2 ปี และ การยกเว้นภาษีนักศึกษาจบใหม่ 5 ปี มาร่วมพิจารณาไปพร้อมเพียงกัน